'कानून से खिलवाड़ नहीं कर सकते राहुल गांधी'  
मौर्य ने आरोप लगाया कि कांग्रेस और राहुल राजनीतिक नाटक खेल रहे हैं और उन्हें किसानों के हितों से कोई सरोकार नहीं है।
उत्तर प्रदेश सरकार ने कांग्रेस को किसान विरोधी दल करार देते हुए रविवार को कहा कि इस पार्टी और उसके नेता राहुल गांधी को भट्टा-पारसौल में कानून से खिलवाड़ करने का मौका नहीं दिया जाएगा।  प्रदेश के पंचायती राज मंत्री स्वामी प्रसाद मौर्य ने यहां संवाददाताओं से बातचीत में कांग्रेस द्वारा भट्टा पारसौल में किसान पंचायत करने की योजना का जिक्र करते हुए कहा कि कांग्रेस ने किसानों के लिए न तो कभी सोचा और न ही कुछ किया।  उन्होंने आरोप लगाया कि कांग्रेस और राहुल राजनीतिक नाटक खेल रहे हैं और उन्हें किसानों के हितों से कोई सरोकार नहीं है। मौर्य ने कहा कि प्रदेश की बसपा सरकार लोकतंत्र में विश्वास रखती है लेकिन कानून एवं व्यवस्था को खराब करने की किसी भी कोशिश से सख्ती से निपटा जाएगा।